text: L'experiència de l'empleat: clau per a l'atracció de talent – Montaner & Asociados
  Eva Puigjaner abril 18, 2017 desembre 14, 2017
  L'experiència del treballador, clau per a la teva reputació
  La quarta revolució industrial ha transformat la demanda d'ocupació cap a perfils més orientats al talent i la creativitat. El creixent ús de màquines i noves tecnologies per dur a terme tasques més mecàniques està substituint progressivament molts llocs de treball cap a funcions de valor afegit per a les empreses.
  Aquest escenari genera una major competència pel talent i, per tant, una superació de l'oferta de treball tradicional. Els departaments de recursos humans centren cada vegada més esforços en la captació i retenció del talent. Si, a més, s'afegeix el creixement de nous treballadors, com els millenials, amb noves expectatives en relació amb la feina, el resultat és una clara necessitat d'oferir una gran experiència d'empleat que impulsi l'employer branding de l'organització, és a dir, el seu posicionament de portes enfora com a ocupador.
  Un factor important que sovint no es té en compte sobre l'employer branding és la democratització de l'atracció i retenció del talent. El salari, encara que important, està deixant de ser fonamental per a la felicitat de l'empleat. Estudis com el realitzat per iOpener Institute d'Oxford assenyalen que els empleats feliços romanen més temps en les seves tasques, s'impliquen més en l'empresa i milloren capacitats com el treball en equip.
  El fet que el salari cedeixi part del seu protagonisme a factors com la conciliació laboral, els horaris personalitzats, la motivació, la carrera professional o en gaudir d'un bon clima de treball té implicacions a gran escala. En tractar-se d'estratègies basades en retribucions no salarials, estan a l'abast de totes les empreses, de manera que empreses que abans no podien competir en la captació de talent amb altres més grans i amb més capacitat salarial ara veuen la possibilitat d'estrènyer aquesta bretxa. La competència pel talent se centra ara en el dia a dia de l'empleat, és a dir en la seva experiència, i en fer arribar aquest missatge al món.
  Si una gran empresa fa una oferta econòmica a un empleat d'una pime, aquesta tindrà més opcions d'igualar-la amb una òptima experiència empleat. Per aconseguir-ho, no només ha d'implantar les polítiques de recursos humans necessàries sinó reforçar el posicionament com a ocupador perquè el millor talent vulgui treballar amb ella.
  És possible que, a mitjà o llarg termini, vegem una forta competència per oferir als empleats cada vegada millors experiències i que les grans companyies tornin a guanyar la partida. Les estratègies que situen les persones en el centre de les organitzacions, però, ja seran indiscutibles per a tothom.